**PLAN RADA TURISTIČKE ORGANIZACIJE TIVAT**

**ZA 2015 GODINU**

 Decembar 2014.

**UVOD**

 Program rada Turističke organizacije za 2015 godinu bazira se na poslovnim zadacima organizacije koji su propisani Statutom i drugim aktima. Program se, takođe, oslanja i na Program promotivnih aktivnosti koji je usvojila NTO 17.09.2014.godine.

 Predlog programa rada i Finansijskog plana za 2015. godinu izrađen je na osnovu:

* **analize ostvarenih rezultata u 2014 godini**
* **rezultata ankete turista sprovedene u ljeto 2014 godine**
* **raspoloživih smještajnih kapaciteta u opštini**
* **stanja na emitivnim tržištima**
* **koordinaciji sa ostalim LTO primorja**
* **saradnje sa turističkom i ugostiteljskom privredom grada**
* **finansijske situacije u organizaciji**

**Ciljevi**

 Osnovni ciljevi Turističke organizacije Tivat u 2015 godini su u skladu sa strateškim ciljevima razvoja turizma u opštini Tivat :

* **nastavak pozicioniranja Tivta kao visokokvalitetne turističke destinacije u svim segmentima ponude s naglaskom na održivi razvoj,**
* **pojačane aktivnosti na promociji specifičnih turističkih proizvoda u cilju produženja turističke sezone,**
* **afirmacija procesa korištenja on line tehnologija,**
* **afirmacija manje dostupnih atraktivnih mikrolokacija u opštini,**
* **kvalitetna saradnja sa preduzećem ,,New brand Tivat,,**

 U sprovođenju plana Turistička Organizacija očekuje saradnju MORT-a, NTO, medija, lokalne samouprave,turističko ugostiteljske privrede,institucija kulture, sportskih društava i nevladinih organizacija.

 Redovna i bliska saradnja i međusobna podrška očekuje se među LTO primorja u planiranju zajedničkih nastupa na sajmovima i koordinisanih akcija u zemlji.

**Period januar – april 2015 god**

 Dana 03.02.2015. planirano je obilježavanje 10 godina od sjednice Skupštine Turističke organizacije Tivat.

 U navedenom periodu odvijaju se najintenzivnije propagandne djelatnosti na turističkim sajmovima u Evropi.

 Na sastanku direktora LTO primorja održanom 23.10.2014. godine u Budvi dogovoreno je da se Izvršnim odborima LTO-a predlože zajednički nastupi na predstojećim sajmovima u 2015-oj godini. Cilj zajedničkih nastupa je što bolja promocija gradova sa primorja i racionalizacija troškova samih nastupa.

 Zaključci sa sastanka direktora LTO-a sa crnogorskog primorja su sljedeći:

* NTO predlaže učešće na sljedećim sajmovima**: Beč, Beograd, Berlin, Moskva,** i na jesen **Varšava** ieventualno Pariz i London u saradnji sa Porto Montenegrom i Lustica bay-om. Za nastup na ovim sajmovima plaća se participacija NTO, ali je moguće dijeliti troškove pulta sa drugom LTO.
* direktori LTO-a sa primorja predložiće organima svojih Organizacija da nastupe zajednički na svim sajmovima turizma koji se organizuju u regionu:

 **Niš, Skopje, Novi Sad, Tuzla, Banja Luka** kao i **Kragujevac** u novembru ako bude dočeka Nove godine u Tivtu

|  |
| --- |
|  |

* zajednički nastup LTO sa primorja u gradovima: **Bratislavi, Pragu, Budimpešti,**

 Takođe je donesen zaključak da se izvrse konsultacije sa MORT-om i NTO da li uopšte računati na nastup na sajmu u Budvi.

Na sajmovima na kojima ne učestvuje Turistička organizacija Tivat, obavezno participirati sa propagandnim materijalom.

Unaprijediti saradnju sa Porto Montenegrom i hotelom ,,Regent“ da se propagandni materijal TO Tivat nosi na sajmove na kojima oni samostalno učestvuju i obratno. Do sada to nije bila praksa.

Započeti su razgovori sa TO Herceg Novi i sa Muzičkom školom Tivat da se pokuša samostalni nastup i promocija na tržištu Norveške, s obzirom da je norveška niskotarifna kompanija Norvegian u 2014 godini po prvi put uvela let na relaciji Tivat-Oslo-Tivat. Vjerujemo da bi ova avio linija mogla uticati na veći priliv turista sa značajnog norveškog tržišta.

U očekivanju realizacije projekta ,,SUD SIT,, računamo na veliki broj mapa i drugog propagandnog materijala koji će nam omogućiti da kvalitetno promovišemo implementaciju projekta.

Takođe smo spremni da damo logističku podršku CZIP CG(Centar za zaštitu i proučavanje ptica) ukoliko dođe do realizacije projekta posmatranja ptica u rezervatu Solila.

Aktivno učestvovati na okruglim stolovima i javnim raspravama ukoliko dođe do najavljene izmjene Zakona o turizmu u sljedećoj godini.

Kako Sporazum o saradnji između primorskih opština, Lokalne turističke organizacije i Lučke kapetanije/ispostave opštine oko naplate boravišne takse na plovnim objektima nautičkog turizma nije potpisan , potrebno je postići sporazum na nivou opštine Tivat, jer se odlaganjem početka naplate boravišne takse od nautičkih turista gube velika sredstva.

**Period maj – jun**

 U ovom periodu podsticati zaposlene i visokoškolce na obuci u TO Tivat da učestvuju na što više radionica/workshopova, seminara, okruglih stolova, gdje mogu pratiti aktuelne trendove u turizmu i slično.

 Unaprijediti postojeću verziju sajta novim aplikacijama i sadržajima. Nastojati da sajt bude što funkcionalniji i jednostavniji za upotrebu.

 PR aktivnosti biće prvenstveno usmjerene na studijska putovanja novinara u organizaciji NTO, jer oni znatno utiču na kreiranje stavova turista. Takođe se očekuju i dolasci blogera sa emitivnih tržišta koje treba zainteresovati da pišu o Tivtu kao poželjnoj tur.destinaciji.

 U toku sajamskih nastupa na ,,Road show“-u i drugim prezentacijama učestvovati na press konferencijama u cilju promocije aktuelnih novina u turističkoj ponudi Tivta. Ovu vrstu kampanje proširiti i na gradove sa kojima imamo pobratimske odnose i druge vrste poslovne saradnje ( Sr.Karlovci, Ub, Konjic, Foča, Knić i dr.)

 Učestvovati u promotivnim aktivnostima NTO na tržištu Srbije, Bosne i Slovenije gdje su ukinuta predstavništva, pa se to mora nadomjestiti pojačanim aktivnostima.

 Aktivno saradjivati i dati punu podršku preduzeću za brendiranje ,,Brand new Tivat“ koje će sprovesti aktivnosti u cilju poboljšaja imidža i percepcije Tivta kao visokokvalitetne turističke destinacije.

 Na lokalnom nivou održaće se manifestacija “Dani magnolije“, dodjele nagrade „Turistički cvijet”i drugi brojni programi. Na taj način Turistička organizacija daje značaj zaštiti životne sredine kao jedne od prednosti crnogorskog turizma i podstiče aktivnosti koje maksimalno doprinose ugodnijem boravku turista u našem turističkom mjestu.

 Dan 10.05. koji je ujedno Dan ptica i drveća i dan tjelesnih aktivnosti obilježiće se nekom aktivnošću.

 Kao i svake godine putem medija i prigodnim propagandnim letcima pozvaćemo izdavaoce privatnog smještaja da legalizuju svoje kapacitete kako bi izbjegli nepotrebne probleme.

**Period jun - avgust**

 Početak turističke sezone obilježiće otvaranje turističko informativnih biroa u Radovićima, Donjoj Lastvi, Kukuljini i Krašićima, s tim što treba insistirati na promjeni lokacije biroa u Krašićima. Ovi punktovi, kompjuterizovani i povezani sa MUP-om radi prijave gostiju, zajedno sa biroom u centru grada rade cjelodnevno, snabdjeveni su svim propagandnim materijalom i daju informacije iz svih oblasti koje bi mogle interesovati turiste na našoj rivijeri.

Turistička organizacija planira organizaciju više manifestacija za ljeto 2015. Pri pravljenju ovog Plana rada i Finansijskog plana i ove godine polazimo od pretpostavke da će renoviranje broda Jadran biti gotovo do početka sezone radi planiranja naših koncerata. U protivnom bili bi izloženi dodatnim troškovima za angažovanje bine i pratećih tehničkih pomagala, obezbjeđenja i slično.

Logistički, a shodno mogućnostima i finansijski podržaćemo manifestacije i aktivnosti koje imaju za cilj unapređenje turističkog proizvoda kao i stvaranje prepoznatljivog imidža grada. Na zahtjev mjesnih zajednica, pomoći ćemo u organizaciji zabavnog programa za djecu i odrasle na njihovim teritorijama.

Tokom glavne turističke sezone predlažemo održavanje:

* Gastro manifestacije ,,Ljeto dobrog ukusa,, - u saradnji sa zainteresovanim subjektima iz sektora ugostiteljstva, a ukoliko postoji interesovanje mogu se uključiti i domaćinstva koja pružaju usluge smještaja;
* Muzički koncerti – riva Pine,Trg Magnolija, stadion malih sportova Radovići, trg D.Lastva, plaže itd.
* Muzičke večeri izvođača iz Tivta;
* Izložbe suvenira i drugi sajmovi uz muzičku pratnju;
* Doček turista na trajektu Kamenari-Lepetane;
* Sponzorstvo manifestacija koje organizuju drugi subjekti, a u funciji su promocije turizma u opštini (Montenegro Dance festival, Žućenica fest,Maslinijada,Bućarska olimpijada,Fešta od rogača i sl.)

 Tokom trajanja glavne turističke sezone uraditi anketu turista na više punktova . Rezultati moraju biti validni da bi se mogli koristiti u formiranju strategija za godine koje su pred nama, a u kojima nas očekuju veliki turistički poduhvati.

**Period septembar – oktobar**

 Sumiranje rezultata sezone, statistički podaci koje priprema stručna služba Turističke organizacije i prikupljanje rezultata ankete koji se nakon objedinjavanja objavljuju na prigodnim press konferencijama i o njima obavještavaju svi relevantni faktori.

 Ukoliko se postigne dogovor , eventualno učešće na nekom od sajmova u Oslu.

**Period novembar – decembar**

 Priprema plana rada i finansijskog plana za 2015 godinu, priprema reklamnog materijala i štampanje novog redizajniranog propagandnog materijala.

 Za sam kraj kalendarske godine Turistička organizacija organizuje program za djecu „U susret djeda Mrazu“ sa više različitih sadržaja.

 Ukoliko se pokaže interesovanje može se organizovati doček Nove Godine u saradnji sa turističkom i ugostiteljskom privredom i lokalnom samoupravom.

**Aktivnosti tokom cijele godine**

 Radi nastupa na zimskim turističkim sajmovima i berzama Turistička organizacija će koristiti u regionu brošuru ,,Tivat na dlanu,,, a u inostranstvu katalog ,,Od elite do elite,, i film istog naziva. Brošura ,,Tivat na dlanu,, biće prevedena na engleski jezik, iako je to obiman posao, biće spremna do početka sezone.

 Već prvih dana januara štampaće se katalog privatnog smještaja ažuriran prema podacima Sekretarijata za finansije i ek.razvoj.

 Tivtu je neophodan vodič sa svim informacijama na jednom mjestu, tako da će se i to štampati i po potrebi raditi reprint postojećeg materijala(mape plaža, pj.staza Vrmac, mapa Boke i drugo.).

 Tokom cijele godine štampat će se plakati i letci sa aktuelnim informacijama.

 Bogat sadržaj reklamnog materijala- majice, agende, kišobrani,kačketi,olovke,kalendari, kese i ostalo takođe će se izraditi krajem godine, jer takav propagandni materijal uvijek izaziva najveću pažnju gostiju.

Zajedno sa lokalnom upravom i novoformiranim preduzećem za brendiranje TO Tivat će dati doprinos postavljanju što kvalitetnije turističke signalizacije i nastavku postavljanja znakova za usmjeravanje prema kulturnim, istorijskim i turističkim znamenitostima.

 Sedmično, mjesečno i godišnje prikupljanje podataka o turističkom prometu predstavlja redovnu aktivnost T.O.T. Podaci se dostavljaju NTO , Opštini Tivat, MONSTAT –u , upravi policije i medijima. Ovi podaci služe i za analizu turističkog prometa tokom godine.

 Smatramo da je gradu potrebna jedna ili više **interaktivnih mapa**, koje bi mogli nabaviti kroz projekte ili udruzivanjem sredstava više činilaca ponude u gradu.

 Turistička organizacija planira intezivnu saradnju tokom cijele godine sa Centrom za kulturu, „Porto Montenegrom“, Luštica bay-om, obrazovnim ustanovama na području opštine, Vojskom CG, policijom, inspekcijskim službama, sekretarijatom za finansije i ekonomski razvoj, ustanovama na području opštine, mjesnim zajednicama i svim ostalim činiocima na zajedničkom cilju stvaranja što kvalitetnije turističke ponude grada Tivta.

 Turističkoj organizaciji Tivat je vrlo značajan segment rada i puna društvena odgovornost, pa ćemo se odazivati pozivima hunmanitarnih , sportskih i drugih društava radi saradnje i pomoći.

**Administrativni kapaciteti**

 Stručna služba Turističke organizacije u 2015 godini radiće do početka sezone sa 5 stalnih radnika od kojih jedan obavlja poslove službenika za javne nabavke, što je zakonska obaveza. Do 01.03. u TO Tivat su i 3 pripravnika po ugovoru sa opštinom Tivat. Dana 15.01.pridružiće nam se i 2 pripravnika po programu Vlade.

 Direktor stručne službe izabran je na period od 4 godine po Statutu TO.

 Na početku sezone pridružiće nam se radnica na porodiljnom odsustvu, kao i 6-12 sezonskih radnika za biroe, anketu i naplatu b.t. na terenu i nadamo se da ćemo ostvariti subvencije na zapošljavanje mlađih od 25 god.